b"\n_START_ARTICLE_\nOhjelmistorobotiikka\n_START_PARAGRAPH_\nOhjelmistorobotiikka (Robotic Process Automation - RPA) on varsin uusi teknologia, jonka avulla automatisoidaan rutiiniprosesseja tietoty\xc3\xb6ss\xc3\xa4. Ohjelmistorobotti voi perustua konfiguroituun standardoituun ty\xc3\xb6nkulkuun tai teko\xc3\xa4lyn avulla toteutettuun itseoppivaan ohjelmistoon.\n_START_SECTION_\nUudenlaista toimistoautomaatiota\n_START_PARAGRAPH_\n'Ohjelmistorobotti' k\xc3\xa4ytt\xc3\xa4\xc3\xa4 erilaisia tietoj\xc3\xa4rjestelmi\xc3\xa4 samoin kuin normaali k\xc3\xa4ytt\xc3\xa4j\xc3\xa4 (ihminen) tekisi. Sen avulla pystyt\xc3\xa4\xc3\xa4n automatisoimaan erilaisia tietoty\xc3\xb6n ty\xc3\xb6nkulkuja (prosesseja). Ohjelmistorobotti voi esimerkiksi sy\xc3\xb6tt\xc3\xa4\xc3\xa4 tietoja ERP- j\xc3\xa4rjestelm\xc3\xa4\xc3\xa4n, hakea tietoja tietoj\xc3\xa4rjestelm\xc3\xa4st\xc3\xa4, muodostaa raportteja tai yhdistell\xc3\xa4 tietoa eri tietoj\xc3\xa4rjestelmien v\xc3\xa4lill\xc3\xa4 kuten ihminenkin tietoj\xc3\xa4rjestelm\xc3\xa4n k\xc3\xa4ytt\xc3\xa4j\xc3\xa4n\xc3\xa4 tekisi. Ohjelmistorobotti ei vaadi tietoj\xc3\xa4rjestelm\xc3\xa4lt\xc3\xa4 erillisi\xc3\xa4 ohjelmointirajapintoja (API) vaan k\xc3\xa4ytt\xc3\xa4\xc3\xa4 j\xc3\xa4rjestelmi\xc3\xa4 normaalin k\xc3\xa4ytt\xc3\xb6liittym\xc3\xa4n kautta.\n_START_SECTION_\nHistoria\n_START_PARAGRAPH_\nOhjelmistorobotiikka edelt\xc3\xa4ji\xc3\xa4 ovat testiautomaatioj\xc3\xa4rjestelm\xc3\xa4t ja 'botit'. N\xc3\xa4iden ohjelmistojen kyvykkyys suorittaa isojen organisaatioiden prosesseja j\xc3\xa4rjestelm\xc3\xa4llisesti ja valvotusti on kuitenkin varsin rajallinen ja varsinaisiin ohjelmistorobotiikkaj\xc3\xa4rjestelmiin on kehitetty ty\xc3\xb6kalut m\xc3\xa4\xc3\xa4ritell\xc3\xa4 ja muuttaa ty\xc3\xb6nkulkuja helpolla tavalla. Samoin niihin on lis\xc3\xa4tty ty\xc3\xb6kaluja hallinnoida prosessien lopputuloksia ja poikkeamia. Ohjelmistorobotteja ovat soveltaneet ensimm\xc3\xa4isen\xc3\xa4 erityisesti suuret organisaatiot , joilla on isot yksik\xc3\xb6t tukitoimintoja varten sek\xc3\xa4 ulkoistuspalveluja tarjoavat toimijat.\n_START_SECTION_\nOhjelmistorobotiikka vs perinteinen ohjelmisto\n_START_PARAGRAPH_\nOhjelmistorobotit k\xc3\xa4ytt\xc3\xa4v\xc3\xa4t tietoj\xc3\xa4rjestelmi\xc3\xa4 t\xc3\xa4ysin samalla tavalla kuin normaali k\xc3\xa4ytt\xc3\xa4j\xc3\xa4 (ihminen) tekisi. Siksi ohjelmistorobottien m\xc3\xa4\xc3\xa4rittely ei yleens\xc3\xa4 kutsutakaan ohjelmoinniksi vaan virtuaalisen ty\xc3\xb6ntekij\xc3\xa4n kouluttamiseksi (konfiguroinniksi). Koska robotin opettaminen ei muuta muiden j\xc3\xa4rjestelmien toimintaa, on robotin opettaminen ja testaaminen my\xc3\xb6s merkitt\xc3\xa4v\xc3\xa4sti helpompaa ja nopeampaa verrattuna perinteiseen tietoj\xc3\xa4rjestelm\xc3\xa4kehitykseen._NEWLINE_Ohjelmistorobotiikalla pystyt\xc3\xa4\xc3\xa4nkin toteuttamaan prosessien automatisointia huomattavasti nopeammin ja ketter\xc3\xa4mmin kuin perinteisell\xc3\xa4 tietoj\xc3\xa4rjestelm\xc3\xa4ll\xc3\xa4. Liiketoiminnan vaatimia muutoksia voidaan t\xc3\xa4ll\xc3\xa4 tavoin toteuttaa nopeammin ja ilman, ett\xc3\xa4 muutokset hidastavat muuta tietoj\xc3\xa4rjestelm\xc3\xa4kehityst\xc3\xa4. Niit\xc3\xa4 k\xc3\xa4ytet\xc3\xa4\xc3\xa4nkin esimerkiksi nopeuttamaan palvelukehityst\xc3\xa4 tai lis\xc3\xa4\xc3\xa4m\xc3\xa4\xc3\xa4n automaatiota tapauksissa, jossa tapahtumam\xc3\xa4\xc3\xa4r\xc3\xa4t eiv\xc3\xa4t riit\xc3\xa4 perustelemaan perinteist\xc3\xa4 j\xc3\xa4rjestelm\xc3\xa4integraatiota tai j\xc3\xa4rjestelm\xc3\xa4 on esimerkiksi 'el\xc3\xa4k\xc3\xb6itym\xc3\xa4ss\xc3\xa4' kohtuu pian.\n_START_SECTION_\nEi koodausta\n_START_PARAGRAPH_\nOhjelmistorobotiikka ei vaadi perinteisi\xc3\xa4 ohjelmistokehitystaitoja, mutta ne helpottavat ty\xc3\xb6t\xc3\xa4. Robotin konfigurointi tapahtuu yleens\xc3\xa4 graafisilla ty\xc3\xb6v\xc3\xa4lineill\xc3\xa4 ja yksinkertaisen robotin konfigurointi on mahdollista oppia jo muutamassa kuukaudessa._NEWLINE_Konfigurointi tapahtuu yleens\xc3\xa4 graafisen k\xc3\xa4ytt\xc3\xb6liittym\xc3\xa4n kautta ja robotin ty\xc3\xb6nkulku m\xc3\xa4\xc3\xa4ritell\xc3\xa4\xc3\xa4n vuokaaviona, jonka osien j\xc3\xa4rjestyst\xc3\xa4 ja sis\xc3\xa4lt\xc3\xb6\xc3\xa4 voi muuttaa hiirell\xc3\xa4 raahaamalla ja siirtelem\xc3\xa4ll\xc3\xa4.\n_START_SECTION_\nEi muutoksia tietoj\xc3\xa4rjestelmiin\n_START_PARAGRAPH_\nPerinteisiin tietoj\xc3\xa4rjestelm\xc3\xa4muutoksiin sis\xc3\xa4ltyy aina isoja riskej\xc3\xa4, kun vanha tietoj\xc3\xa4rjestelm\xc3\xa4 poistetaan k\xc3\xa4yt\xc3\xb6st\xc3\xa4 ja uusi otetaan samanaikaisesti k\xc3\xa4ytt\xc3\xb6\xc3\xb6n. Samalla tietosis\xc3\xa4ll\xc3\xb6t muunnetaan uuden j\xc3\xa4rjestelm\xc3\xa4n ymm\xc3\xa4rt\xc3\xa4m\xc3\xa4\xc3\xa4n muotoon. Uuden j\xc3\xa4rjestelm\xc3\xa4n my\xc3\xb6t\xc3\xa4 k\xc3\xa4ytt\xc3\xa4jien k\xc3\xa4ytt\xc3\xb6kokemus ja prosessi muuttuu merkitt\xc3\xa4v\xc3\xa4sti. Tietoj\xc3\xa4rjestelm\xc3\xa4t joudutaan my\xc3\xb6s usein integroimaan useisiin vanhoihin j\xc3\xa4rjestelmiin tai korvaamaan monta vanhempaa j\xc3\xa4rjestelm\xc3\xa4\xc3\xa4 kerralla._NEWLINE_Ohjelmistorobotiikan k\xc3\xa4ytt\xc3\xb6\xc3\xb6notto ei vaadi muutoksia olemassa oleviin j\xc3\xa4rjestelmiin. Robotille my\xc3\xb6nnet\xc3\xa4\xc3\xa4n k\xc3\xa4ytt\xc3\xa4j\xc3\xa4tunnukset ja k\xc3\xa4ytt\xc3\xb6oikeudet kuin se olisi normaali k\xc3\xa4ytt\xc3\xa4j\xc3\xa4. T\xc3\xa4m\xc3\xa4n lis\xc3\xa4ksi robotille konfiguroidaan prosessin ty\xc3\xb6nkulku ja dialogi k\xc3\xa4ytt\xc3\xb6liittym\xc3\xa4n kanssa.\n_START_SECTION_\nLiiketoiminnasta l\xc3\xa4htien\n_START_PARAGRAPH_\nOhjelmistorobotiikan soveltaminen ei vaadi syv\xc3\xa4llisi\xc3\xa4 IT- taitoja. T\xc3\xa4rke\xc3\xa4mp\xc3\xa4\xc3\xa4 on liiketoiminnan ja sen tarpeiden ymm\xc3\xa4rt\xc3\xa4minen. Niinp\xc3\xa4 ohjelmistorobottihankkeita johdetaankin usein liiketoimintal\xc3\xa4ht\xc3\xb6isesti ja niill\xc3\xa4 pyrit\xc3\xa4\xc3\xa4n esimerkiksi tehostamaan yksik\xc3\xb6n toimintaa, parantamaan laatua, parantamaan palveluaikaa, vastaamaan kausivaihteluihin tai nopeuttamaan uusien palveluiden vienti\xc3\xa4 markkinoille.\n_START_SECTION_\nOhjelmistorobotiikan rajoitteet\n_START_PARAGRAPH_\nOhjelmistorobotiikka ei korvaa tietoj\xc3\xa4rjestelmi\xc3\xa4. Se k\xc3\xa4ytt\xc3\xa4\xc3\xa4 olemassa olevia j\xc3\xa4rjestelmi\xc3\xa4 ja osa prosessin logiikasta voidaan konfiguroida ohjelmistorobotin teht\xc3\xa4v\xc3\xa4ksi. Tietoj\xc3\xa4rjestelmien kehityst\xc3\xa4 tarvitaan kuitenkin edelleen ja monet palvelut saattaa kannattaa siirt\xc3\xa4\xc3\xa4 tietoj\xc3\xa4rjestelm\xc3\xa4n teht\xc3\xa4v\xc3\xa4ksi jatkossa, jotta ohjelmistorobottien yll\xc3\xa4pito ja jatkokehitys puolestaan yksinkertaistuu._NEWLINE_Nykyisin k\xc3\xa4yt\xc3\xb6ss\xc3\xa4 olevat ohjelmistorobotit eiv\xc3\xa4t tyypillisesti ole teko\xc3\xa4lypohjaisia eiv\xc3\xa4tk\xc3\xa4 osaa suorittaa omaehtoista p\xc3\xa4\xc3\xa4ttely\xc3\xa4 tai oppimista, joten ne pystyv\xc3\xa4t suorittamaan prosesseja, joissa ohjeistus on m\xc3\xa4\xc3\xa4r\xc3\xa4muotoinen ja yksiselitteinen (toki se voi olla my\xc3\xb6s monimutkainen ja moniportainen)._NEWLINE_Ohjelmistorobottien kyky ymm\xc3\xa4rt\xc3\xa4\xc3\xa4 luonnollista kielt\xc3\xa4 tai kuvia on rajallinen. Niinp\xc3\xa4 ne ovat parhaimmillaan prosesseissa, jossa tieto on jo saatavissa esimerkiksi tietoj\xc3\xa4rjestelm\xc3\xa4st\xc3\xa4 m\xc3\xa4\xc3\xa4r\xc3\xa4muotoisena ja lopputuotoksena synty\xc3\xa4 tieto on edelleen m\xc3\xa4\xc3\xa4r\xc3\xa4muotoista.\n_START_SECTION_\nVaikutukset ty\xc3\xb6ntekij\xc3\xa4n arkeen\n_START_PARAGRAPH_\nTutkimusten mukaan monissa teht\xc3\xa4viss\xc3\xa4 iso osa ihmisten ty\xc3\xb6ajasta kuluu automatisoitavissa oleviin rutiiniteht\xc3\xa4viin (esimerkkin\xc3\xa4 terveydenhoitoalalla tehty tutkimus hoitohenkil\xc3\xb6kunnan ajank\xc3\xa4yt\xc3\xb6st\xc3\xa4  )._NEWLINE_Useat organisaatio, jotka ovat soveltaneet ohjelmistorobotiikkaa eiv\xc3\xa4t ole v\xc3\xa4hent\xc3\xa4neet ty\xc3\xb6voimaa vaan muuttaneet henkil\xc3\xb6iden toimenkuvia mielekk\xc3\xa4\xc3\xa4mmiksi ja esimerkiksi lis\xc3\xa4nneet resursointia asiakaspalveluun . Muutamien selvitysten mukaan ty\xc3\xb6ntekij\xc3\xa4t my\xc3\xb6s ottavat robotit virtuaalisiksi tiiminj\xc3\xa4seniksi kuten uuden ty\xc3\xb6ntekij\xc3\xa4n ._NEWLINE_Ulkoistustoimialalla ohjelmistorobotiikka muuttanee merkitt\xc3\xa4v\xc3\xa4sti toimintamalleja. Aiemmin ulkoistustoimijat ovat siirt\xc3\xa4neet merkitt\xc3\xa4vi\xc3\xa4 m\xc3\xa4\xc3\xa4ri\xc3\xa4 ty\xc3\xb6ntekij\xc3\xb6it\xc3\xa4\xc3\xa4n halvemman kustannustason maihin. Nyt ohjelmistorobotiikka antaa mahdollisuuksia suorittaa vastaavat teht\xc3\xa4v\xc3\xa4t joko asiakkaan sijaintimaassa tai joidenkin analyytikkojen mielest\xc3\xa4 asiakas itse tuottaa jatkossa aiemmin ulkoistetut palvelut .\n_START_SECTION_\nOhjelmistorobotiikan merkitys yhteiskunnalle\n_START_PARAGRAPH_\nUseiden tutkimusten mukaan ohjelmistorobotiikka tulee tehostamaan rutiiniprosesseja tietoty\xc3\xb6ss\xc3\xa4 merkitt\xc3\xa4v\xc3\xa4sti ja muuttaa globaaleja ty\xc3\xb6markkinoita. _NEWLINE_Oxfordin yliopiston tutkimuksen mukaan 47% ty\xc3\xb6paikoista korvautuu teko\xc3\xa4lyll\xc3\xa4 ja automaatiolla seuraavan 20 vuoden aikana. Etla puolestaan arvio, ett\xc3\xa4 36% suomalaisten ty\xc3\xb6paikoista korvautuu vastaavalla tavalla teko\xc3\xa4lyll\xc3\xa4 ja automaatiolla .\n_START_SECTION_\nJatkokehitys\n_START_PARAGRAPH_\nOhjelmistorobotiikka on teknologiana k\xc3\xa4yt\xc3\xb6ss\xc3\xa4 jo monissa organisaatioissa, mutta tulee kehittym\xc3\xa4\xc3\xa4n edelleen merkitt\xc3\xa4v\xc3\xa4sti. Seuraavina askeleina ennustetaan esimerkiksi ohjelmistorobottien kykenev\xc3\xa4n teko\xc3\xa4lypohjaiseen p\xc3\xa4\xc3\xa4ttelyyn. My\xc3\xb6s Business Process Management (PBMS) ty\xc3\xb6kalujen ja robotiikan rajojen arvioidaan jatkossa h\xc3\xa4m\xc3\xa4rtyv\xc3\xa4n."